Hofmeyr voor gelykheidshof gedaagSteve Hofmeyr (Foto: Janie Monsieur/Maroela Media) Die Mensregtekommissie (MRK) sal geregtelike dokumente by die gelykheidshof in Gqeberha (Port Elizabeth) indien om die bekende sanger Steve Hofmeyr voor die hof te daag. Dit kom nadat Hofmeyr verlede maand ŉ omstrede uitlating oor lede van die LGBTIQ+-gemeenskap op sosiale media gemaak het. “Die MRK nader die hof nadat ŉ klag in April vanjaar ontvang is oor Hofmeyr se kommerwekkende uitlating oor die LGBTIQ+-gemeenskap,” sê dr. Eileen Carter, hoof van die MRK in die Oos-Kaap. ŉ Organisasie in Gqeberha het destyds die klagte as moontlike menseregteskending uitgewys. “Die verrigtinge sal Vrydag om 10:00 in die Gqeberha‑hooggeregshof, was as ŉ gelykheidshof sal dien, voortgesit word.” Hofmeyr het verlede maand met verwysing na die LGBTIQ+-gemeenskap getwiet “… waar my generasie geleer het om met muise, eende en honde te praat, gaan ons kinders geleer word hoe om met muise, eende en honde seks te hê…” lui die MRK se verklaring. Die kommissie meen dat hierdie uitlating in reaksie is op Disney se verbintenis tot groter inklusiwiteit op hul platform, maar nietemin bestialiteit by die LGBTIQ+-gemeenskap insluit. Bestialiteit is ŉ strafregtelike oortreding. “Die uitlating is moontlik in stryd met die Wet op die Bevordering van Gelykheid en Voorkoming van Onbillike Diskriminasie (Gelykheidswet),” sê Carter. “Dus moet enige ernstige teistering van die LGBTIQ+-gemeenskap summier hanteer word. Die kommissie benadruk die belangrikheid daarvan om die regte van hierdie gemeenskappe te bevorder en te beskerm.” Die kommissie het vroeër ŉ brief aan Hofmeyr gestuur wat sy kommer oor die uitlating te kenne gegee het. Hy het ook gewaarsku dat moontlike skadevergoeding van Hofmeyr geëis kan word.